KUMITAT PERMANENTI DWAR L-AMBJENT U L-IPPJANAR TAL-IŻVILUPP

LAQGĦA NRU.

L-Erbgħa, 2 ta' April, 2014.

Il-Kumitat Permanenti dwar l-Ambjent u l-Ippjanar tal-Iżvilupp iltaqa' fil-Palazz, il-Belt Valletta, fis-6:44p.m.

L-Onor.

Marlene Farrugia, Chairperson tal-Kumitat, ippresediet.

PREŻENTI

L-Onor.

Toni Bezzina, l-Onor.

Ryan Callus (sostitut); u l-Onor.

Roderick Galdes (Segretarju Parlamentari għall-Biedja, Sajd u Drittijiet tal-Annimali) (sostitut) kienu preżenti.

Preżenti għal-laqgħa kien hemm ukoll l-Onor.

Michael Farrugia, Ministru għall-Familja u Solidarjetà Soċjali, l-Onor.

Michael Falzon, Segretarju Parlamentari għall-Ippjanar u Simplifikazzjoni Amministrattiva, u l-Onor.

Anthony Agius Decelis, li bil-permess tal-Kumitat ħadu sehem fid-diskussjoni.

Għal din il-laqgħa ġew mistiedna jattendu rappreżentanti tal-NGOs.

Iċ-Chairperson qalet it-talba.

Il-Minuti tal-Laqgħa Nru. 7 li saret fit-12 ta' Marzu, 2014 kienu konfermati.

Il-Kumitat ġie nfurmat li ċ-Chairperson tal-Kumitat kienet irċieviet din il-korrispondenza:

Email datata 12 ta' Marzu mibgħuta mis-Sur John Portelli fejn qed jitlob li l-Malta Organic Agriculture Movement ikun ikkunsidrat bħala membru tal-Agriculture Advisory Committee;

Ittra datata l-1 ta' April mibgħuta mill-Onor.

Michael Farrugia bħala Segretarju Parlamentari għall-Ippjanar u Simplifikazzjoni Amministrattiva fejn talab li tiġi ċirkolata mal-Membri tal-Kumitat ittra mibgħuta lilu mill-Perit Vincent Cassar, Chairman tal-MEPA, li tittratta dwar l-ODZ Policy and Design Guidance; u

Tliet dokumenti mibgħuta mill-Perit Elizabeth Ellul, Deputy Chairperson tal-MEPA, bil-kummenti tal-MEPA għas-suġġerimenti li għamlu s-Sur Alfred Baldacchino, ir-Ramblers' Association u Din l-Art Ħelwa għall-ODZ Policy and Design Guidance (Dok.

Madam Chair u l-Membri tal-Kumitat għamlu l-kummenti tagħhom dwar din il-korrispondenza.

KONTINWAZZJONI TAD-DISKUSSJONI DWAR ID-DOKUMENT MAĦRUĠ MILL-MALTA ENVIRONMENT AND PLANNING AUTHORITY DATAT JANNAR 2014 INTITOLAT "ODZ POLICY AND DESIGN GUIDANCE"

Id-diskussjoni dwar dan id-dokumenti rriżumiet mit-12 ta' Marzu 2014.

Is-Sur Johann Buttigieg u l-Perit Elizabeth Ellul, Chief Executive Officer u Deputy Chairperson tal-Awtorità Maltija għall-Ambjent u l-Ippjanar rispettivament, kif ukoll is-Sur Sharlot Camilleri, Membru fil-Bord tal-istess Awtorità ġew mitluba jieħdu parti fil-Kumitat fejn taw spjegazzjoni u rrispondew għad-domandi tal-Membri tal-Kumitat dwar id-dokument.

Fil-Laqgħa ħadu sehem ukoll is-Sur Peter Xuereb, President tal-Għaqda tal-Bdiewa u s-Sur Louie Naudi, Membru fl-Assoċjazzjoni tal-Bdiewa.

Fuq talba ta' Madam Chair, il-Perit Elizabeth Ellul ippreżentat lill-Kumitat dokument li jinkludi l-policies kollha dwar l-ODZ eżistenti u t-tibdil li hemm suġġerit għall-istess policies (Dok 3); u s-Sur Johann Buttigieg ippreżenta lill-Kumitat kopja tat-terms of reference li se jkollu l-Agricultural Advisory Committee (Dok 4).

Matul id-diskussjoni saru dawn is-suġġerimenti miċ-Chair u l-Membri tal-Kumitat:

Madam Chair issuġġerixxiet li fil-Policy 2.2A: New Farm Dwellings for Livestock Farmers għandu jidħol in-numru ta' rjus tal-bhejjem li jrid ikun hemm fil-farm, u fil-Policy 2.5A: New, or Extensions to, Agricultural Stores for Arable Farming, tiġi kkunsidrata l-possibilità li minflok il-kamra li tkun permissibbli tinbena, tkun m'għola sular fuq l-art, tkun biss tliet filati 'l fuq mil-livell tal-art jew inkella taħt l-art.

L-Onor.

Ryan Callus issuġġerixxa li fil-Policy 2.3B: New or Relocated Livestock Farms jiġi ċċarat li l-farms għandhom ikunu fid-development zone biex jiġu relocated.

L-Onor.

Charles Buhagiar issuġġerixxa li fil-Policy 2.5: Agricultural Stores, il-minimum size of holding biex ikun jista' jsir store jinżel għal bejn 3 u 5 tumoli u l-istore ma jkunx ta' 30 metru kwadru imma jkun ta' 20 metru kwadru.

Għal Policy 2.6: Greenhouses saru dawn is-suġġerimenti:

L-Onor.

Ryan Callus issuġġerixxa li l-bdiewa jiġu vantaġġjati billi jkunu eżentati milli japplikaw għal serra u minflok, din tkun tista' ssir b'Development Notification Order (DNO).

Min-naħa tiegħu, is-Sur Johann Buttigieg qal li dan jista' jsir basta l-Agricultural Advisory Committee ikun ta l-clearance tiegħu; u

L-Onor.

Charles Buhagiar issuġġerixxa li jiġi regolat il-bini ta' gaġġeġ għall-annimali ta' ċertu daqs minħabba li diġà kienu jeżistu xi każi simili.

Għal Policy 2.9: Land Demarcation, Walls and Gates, saru dawn is-suġġerimenti:

Madam Chair issuġġeriet li kemm jista' jkun, fir-raba' jkun hemm ħitan tas-sejjieħ proprju biex ikomplu mal-ambjent; u

L-Onor.

Toni Bezzina ssuġġerixxew li l-wisa' tax-xatba, minn tliet metri jitla' għal 4.5 metri biex ikun jista' jdur il-mutur tal-ħart peress li l-mogħdijiet ikunu dojoq wisq.

Għal Policy 2.10: Access to Arable Farm Holdings, l-Onor.

Charles Buhagiar issuġġerixxa li fejn ikun hemm każijiet partikolari bħal tafal, jiġi kkunsidrat li jintużaw materjali oħra barra l-gravel, filwaqt li l-Onor.

Roderick Galdes issuġġerixxa li jiddaħħal proviso li jkun jgħid li f'każijiet speċifiċi l-bord ikun jista' jieħu deċiżjoni li jikkunsidra materjali differenti mill-gravel.

Għal Policy 4.2: Farm Diversification, New Farm Retail Outlets, saru dawn is-suġġerimenti:

Madam Chair issuġġeriet li titneħħa l-parti li qed tipprovdi għall-parking; u

L-Onor.

Toni Bezzina ssuġġerixxa li tiddaħħal provision li tgħid li min ikun se jagħmel retail outlet ikun irid japplika għal liċenzja u jrid jippreżentaha.

Għal Policy 4.4: Agro-tourism Accommodation, l-Onor.

Ryan Callus issuġġerixxa li f'sub-paragrafu 4(b) tiddaħħal il-frażi "in sites such as quarries".

Għal Policy 5.2: Stables and Horse Riding Facilities/Establishments, saru dawn is-suġġerimenti:

Madam Chair issuġġeriet li jkun hemm redevelopment of existing buildings u jitneħħew new developments ħalli jiġi protett l-ambjent li fadal; u

L-Onor.

Toni Bezzina talab li ssir konsultazzjoni u tingħata konferma bil-miktub li l-injam tal-istallel ma jagħmilx ħsara lill-bhejjem fil-klima ta' pajjiżna.

Għal Policy 6.3: Extensions to Existing Dwellings ODZ, Madam Chair issuġġeriet li tinbidel id-definizzjoni tal-kelma "ruin" b'mod li titneħħa minnha l-kelma "all".

Il-Kumitat qabel b'mod unanimu li d-dokumenti li jiġu ppreżentati fil-Kumitat jitpoġġew fuq il-website tal-Parlament.

Fl-10:27 p.m. id-diskussjoni dwar dan id-dokument intemmet u Madam Chair aġġornat il-Kumitat għal data u b'aġenda li kellhom jiġu komunikati aktar tard.

SKRIVANA TAL-KUMITAT

CHAIRPERSON TAL-KUMITAT


KUMITATI TAL-KAMRA TAD-DEPUTATI

KUMITAT PERMANENTI DWAR L-AFFARIJIET SOĊJALI

AVVIŻ

Laqgħa Nru 23

L-Erbgħa, 09 ta' April, 2014

L-Onor.

Deborah Schembri, President tal-Kumitat dwar l-Affarijiet Soċjali tavża li l-Kumitat se jiltaqa' nhar l-Erbgħa, 09 ta' April, 2014 fis-6.30 p.m. fil-Kamra tal-Kumitati fil-Palazz il-Belt b'din l-aġenda:-

Vjolenza Domestika – Diskussjoni ma' Dr Malcolm Mifsud mill-Uffiċċju tal-Legal Aid

Affarijiet Oħra

Proceedings, agenda, minutes and transcripts of the parliamentary committees docx


(Rapport Uffiċjali u Rivedut)

Laqgħa Nru 23

L-Erbgħa, 9 ta' April, 2014

Stampat fl-Uffiċċju tal-Iskrivan

Prezz €2.50

Laqgħa Nru 23

L-Erbgħa, 9 ta' April, 2014

Il-Kumitat iltaqa' fil-Palazz, il-Belt Valletta, fis-6.40 p.m.

Il-Minuti tal-Laqgħa Nru. 21 li saret nhar it-Tnejn 17 ta' Marzu 2014 ġew ikkonfermati.

THE CHAIRPERSON (Onor. Deborah Schembri): Peress li m'għandniex quorum biex nibdew il-laqgħa tistgħu tikkonfermaw jekk nistgħux nibdew il-laqgħa bil-Membri preżenti?

ANTHONY AGIUS DECELIS: Ma nsibx oġġezzjoni.

THE CHAIRPERSON: Tajjeb mela nistgħu nibdew.

Fl-aħħar laqgħa li għamilna l-Onor.

Buttigieg qaltilna li dwar il-kwestjoni tal-Lyster Barracks u l-inċidenti li nqalgħu ma kenitx irċeviet l-email sabiex min kien preżenti jagħti l-istatement tiegħu.

Għaldaqstant jiena tlabt lis-Segretarju tagħna sabiex iġibli kopja tal-email li ntbagħtet lill-Membri li kienu preżenti għal dik il-viżita u fil-fatt jidher li din l-email intbagħtet kemm lilha u kemm lill-Onor.

U għalhekk xtaqt insemmi dan il-punt.

Issa nistgħu ngħaddu mal-ewwel għas-suġġett tal-lum.

VJOLENZA DOMESTIKA - dISKUSSJONI MA' DR MALCOLM MIFSUD MILL-UFFIĊĊJU TAL-GĦAJNUNA LEGALI

THE CHAIRPERSON: Rigward il-vjolenza domestika konna wasalna biex nagħlqu dan is-suġġett imma meta konna qegħdin niffinalizzaw ir-rapport irrealizzajna li kien għad fadal xi ftit kwestjonijiet dwar il-legal aid.

Għaldaqstant iddeċidejna li nistiednu lil xi ħadd min-naħa tal-legal aid sabiex jirrispondi l-mistoqsijiet li kellna.

Nixtieq navża li din is-seduta se tiġi streamed live on the internet u allura, jekk hemm xi oġġezzjoni dwar dan nitlobkom tavżawna.

La m'hawnx oġġezzjonijiet nistgħu nibdew billi nistieden lil Dr Malcolm Mifsud mill-Uffiċċju tal-Legal Aid.

Dr Mifsud dan il-Kumitat mhux qiegħed sempliċement jiddiskuti l-vjolenza domestika mil-lat ta' statistika imma qed jara kif il-vittmi jiġu trattati minn diversi istituzzjonijiet Maltin għax kien qed ikollna ħafna rapporti min-naħa tal-vittmi li ma kenux qed iħossu li l-istituzzjonijiet qegħdin jieqfu magħhom kif suppost.

Tista' tgħidilna ftit kif inhi l-proċedura ta' meta jkun hemm xi ħadd b'każ ta' vjolenza domestika u jkollu bżonn tal-għajnuna tagħkom?

DR MALCOLM MIFSUD (Mill-Uffiċċju tal-Għajnuna Legali): Sinjura President, l-ewwelnett nixtieq nirringrazzjakom ta' din l-istedina u li se nagħmel hu li se nispjega kif taħdem is-sistema.

Bħala uffiċċju aħna nagħtu servizz legali ta' assistenza ta' avukati u nagħtu dan is-servizz meta jkun hemm litigazzjoni, sija f'każijiet kriminali u sija f'każijiet ċivili.

Meta qiegħed insemmi każijiet ċivili qiegħed nirriferi wkoll għal dawk il-każijiet amministrattivi u kostituzzjonali.

Issa amministrattivi fis-sens wiesgħa, jiġifieri fid-diversi bordijiet li jkun hemm, fosthom tas-social security u tad-DSS.

Dawn kollha huma intitolati sabiex jiġu assistiti mill-avukat tal-Għajnuna Legali.

U ħafna drabi fejn ikun hemm il-vjolenza domestika jkollok każijiet ta' separazzjoni għax ikunu koppji miżżewġin.

Imbagħad għandek il-kategorija l-oħra li ma jkunux miżżewġin imma jkunu jgħixu flimkien, fejn f'dak il-każ ikollok problemi oħra relatati mal-kura u l-kustodja tat-tfal, mal-aċċess u mal-manteniment.

Biex ikunu intitolati għal-Għajnuna Legali ma jkunux iridu jaqilgħu aktar mill-paga minima.

Meta jkollok probabilis causa litigandi jew każijiet ta' separazzjoni dejjem ikollhom din l-għajnuna.

Qatt ma ltqajt ma' każ fejn ma tajnix il-Għajnuna Legali f'każ ta' separazzjoni.

Meta jkun hemm kwestjoni ta' dħul nivverfikaw imma l-uniku verifika li nagħmlu hi li l-parti tagħti ġurament li hija taqla' inqas mill-paga minima.

U jekk ikunu fuq l-għajnuna soċjali nistaqsihom kemm jaqilgħu f'għajnuna soċjali.

THE CHAIRPERSON: Meta ssir dik id-dikjarazzjoni intom tivverifikawha x'imkien?

DR MALCOLM MIFSUD: Le, ma ssir l-ebda verifika għax dik id-dikjarazzjoni ssir permezz ta' ġurament.

Issa meta persuna jkollha proprjetà jew inkella l-komunjoni tal-akkwisti jkun wieħed konsiderevoli … Naturalment meta din tkun soġġetta għall-kawża aħna ma nqisuhiex bħala parti mill-patrimonju.

Fil-fatt hemm benchmark ta' mhux aktar minn €7,000 bħala assi f'idejhom.

Każijiet klassiċi f'każijiet ta' separazzjoni huma d-dar, il-karozza u affarijiet hekk.

Ovvjament meta jiġu biex jagħmlu d-diviżjoni tal-komunjoni tal-akkwisti, dawk ma ngħodduhomx bħala parti mir-rekwiżiti.

Imma f'dak il-każ aħna nagħtu avukat f'temp ta' jumejn jew tlieta.

Il-proċedura hi li l-persuna tiġi quddiemi, tgħidli bejn wieħed u ieħor għalfejn għandha bżonn l-avukat tal-Għajnuna Legali u jien nagħmel it-talba quddiem il-Prim' Awla bir-rakkomandazzjoni min-naħa tiegħi bħala avukat tal-Għajnuna Legali sabiex din it-talba tiġi milqugħa.

U dejjem jilqgħu t-talba li ssir u kif għedt, fi żmien jumejn jew tlieta jingħataw avukat tal-Għajnuna Legali.

Ovvjament imbagħad sta għalihom biex imorru jagħmlu appuntament mal-avukat li jkun ġie assenjat lilhom.

Dawn l-avukati huma minn tal-elenku.

THE CHAIRPERSON: Xi kemm ikun hemm minn dawn il-każijiet li jiġu għall-għajnuna?

Tista' tagħtina medja f'sena kemm jiġu?

DR MALCOLM MIFSUD: L-uffiċċju tagħna – u hawnhekk nixtieq ngħid li jien qiegħed waħdi f'dan l-uffiċċju - ma jżommx din l-istatistika imma fl-attwarja, fir-reġistru tal-Qorti, iżommu reġistru.

Li nista' ngħid hu li jkun hemm mhux ħażin talbiet għall-għajnuna.

Jiena ngħid li aktar minn 80% huma każijiet ta' family law issues.

Imbagħad għandek oħrajn fuq kera u fuq affarijiet oħra.

Imma l-maġġor parti huma fuq separazzjonijiet, manteniment u aċċess għat-tfal.

Issa meta xi ħadd ikun diġà beda l-proċeduri bl-avukat tiegħu imma mbagħad jispiċċa f'sitwazzjoni finanzjarja prekaraja u allura jkollu bżonn ta' avukat minn tal-Għajnuna Legali, jista' xorta waħda jiġi għandna u aħna nagħtuh avukat minn tagħna.

Xtaqt ngħid ukoll – biex il-Kumitat ikun informat – li bħalissa għaddejja diskussjoni dwar ir-rilaxx tal-file minħabba li kien hemm avukat partikolari li kien qed joġġezzjona fuq ir-rilaxx tal-file.

Fl-opinjoni tiegħi, peress li huwa l-Imħallef li jassenja lill-avukat tal-Għajnuna Legali, mela dik għandha titqies bħala ordni tal-Qorti u għalhekk, l-avukat bilfors irid jieħu ħsieb li jagħti l-file lura.

Imma kif għedtilkom kien hemm każ partikolari fejn avukat kien qed joġġezzjona biex jagħti r-rilaxx tal-file lill-avukat tal-Għajnuna Legali.

THE CHAIRPERSON: Għax il-persuna ma tkunx tista' tħallsu u għalhekk ikollha bżonn avukat tal-Għajnuna Legali.

DR MALCOLM MIFSUD: Hemm digriet partikolari fejn qed jgħid li jrid ikun hemm ir-rilaxx tal-file.

Imbagħad wieħed jista' jmur fil-Kamra tal-Avukati biex ikun hemm a forced release tal-file imma ovvjament din tieħu ż-żmien.

Dik min-naħa tal-Qorti Ċivili.

Fil-kriminal teknikament ma jiġux għandi biex jaraw jekk hemmx rekwiżiti imma dejjem imorru quddiem il-Qorti tal-Maġistrati jekk ikun hemm kawża ta' vjolenza domestika.

Ħalli nibda nelenka ċerti problemi.

L-ewwel problema hi meta l-klijenti jsibu li huwa l-maġistrat li jaħtar l-avukat tal-Għajnuna Legali.

L-avukati tal-elenku għandhom roster u allura kuljum ikollok avukat differenti skond dik ir-roster.

Jekk xi ħadd imur quddiem il-maġistrat u jitlob avukat tal-Għajnuna Legali, il-maġistrat ikun jaf min hu tal-għassa fuq ir-roster tal-ġurnata u jaħtar dak l-avukat partikolari.

Fil-kumpilazzjonijiet ma tantx ikun hemm problemi għax kif kulħadd jaf hemm tul ta' żmien li l-kumpilazzjoni ddum u allura dak li jkun jilħaq ikellem u jikkonsulta mal-avukat tiegħu.

Il-problema meta jkollok dawn is-sommarji għax hemmhekk ma jkollokx ċans.

Issa l-Qrati, ħafna drabi jiddeferixxu l-kawża, jiġifieri jekk il-Qorti tappunta avukat u l-avukat ma jkunx qiegħed hemm - jekk qiegħed hemm u l-kawża ma tkunx waħda kkomplikata dak li jkun jikkonsulta dak il-ħin stess mal-avukat - jew ma jkunux jistgħu jaqbduh, il-kawża tiġi diferita.

Allura f'każijiet ta' vjolenza domestika jkollok daqxejn tal-problemi għax jitolbu differiment.

THE CHAIRPERSON: Jekk xi ħadd ikun imissu fuq ir-roster, dan mhuwiex obbligat li jkun il-Qorti dak il-ħin?

DR MALCOLM MIFSUD: Jistgħu jkunu quddiem maġistrat jew imħallef ieħor.

Li naf hu li dawn dejjem ikunu fil-Qorti.

Issa mhux bilfors li jkunu l-ħin kollu imma ħafna drabi hemm ikunu.

Il-problema tinħoloq meta f'ċerti ħinijiet tal-ġurnata jkollok dak il-ġenn fejn kulħadd ikun quddiem xi mħallef jew maġistrat u allura biex taqbad lil dak li jkun iddum xi ftit.

ANTHONY AGIUS DECELIS: Hemm xi kondizzjonijiet fejn l-avukat ma jingħatax?

Jiġifieri dan isir b'means testing jew kulħadd jista' japplika għalih?

DR MALCOLM MIFSUD: Kif spjegajt fil-Qorti Ċivili ma jridx ikollok aktar mill-paga minima bħala dħul u din toħroġ mill-Kodiċi ta' Organizzazzjoni u Proċedura Ċivili.

U bħala kapital ma tistax taqbeż is-€7,000.

Fil-Qorti Kriminali, jekk ikun hemm xi ħadd li jitfaċċa mingħajr avukat, il-Qorti tista' tordna li taħtar avukat hi minflok tistenna li jiġi l-avukat ta' dak li jkun.

U f'dak il-każ mhuwiex rikjest li jsir il-means test.

Mela jekk Bill Gates jiġi akkużat b'xi ħaġa u dan jitfaċċa l-Qorti mingħajr l-avukat tiegħu, il-Qorti tista' tgħidlu li mhijiex se toqgħod tistenna l-avukat tiegħu imma taħtarlu l-avukat hi.

Issa fil-Qorti Kriminali għandek l-akkużat u għandek il-parti ċivili.

U hemmhekk għandek sitwazzjonijiet ta' vjolenza domestika jew ta' xi inċidenti oħra fejn kulħadd imur l-għassa u jagħmel rapport kontra xulxin.

Għalhekk dak li jkun ikollu d-dritt tal-avukat.

Il-Kodiċi Kriminali huwa silenzjuz dwar id-dritt tal-avukat tal-Għajnuna Legali għall-parte civile.

Illum il-Kodiċi Kriminali tgħidlek li l-parte civile, jiġifieri l-vittma, tista' tkun rappreżentata minn avukat.

Għalkemm hemm din il-lakuna żgħira fejn tgħidlek li għandek dritt għall-avukat tal-Għajnuna Legali… Safejn naf jien – għax ma nkunx fl-awli kollha - qatt ma kelli lmenti ta' xi ħadd li mar quddiem il-maġistrat u l-maġistrat ma tahx id-dritt għall-avukat bħala parte civile.

Dak id-dritt jingħata imma mhuwiex imniżżel fil-Kodiċi.

THE CHAIRPERSON: Però dak li jkun jekk ma jitlobx għalih mhux se jingħatalu.

Jekk l-akkużat jitlà waħdu u forsi ma jafx x'għandu jagħmel biex iġġib avukat tal-Għajnuna Legali, se jkun hemm il-maġistrat li jgħidlu hu xi jrid jagħmel.

Imma jekk il-vittma ma tafx li tista' titlob għall-avukat tal-Għajnuna Legali, din mingħajru se tkun u mingħajru se tibqa'.

DR MALCOLM MIFSUD: Eżattament.

Ovvjament jiġu nies għandi fuq il-Kriminal u jien ngħidilhom biex jgħidu lill-maġistrat li huma għandhom id-dritt tal-avukat.

Ovvjament ġieli tara nies fl-awla li jkunu qishom mitlufin.

THE CHAIRPERSON: Inti għedtilna li jinżammu statistiċi ta' meta jintalab l-avukat tal-Għajnuna Legali fil-Qorti Ċivili.

Issa fil-Qorti Kriminali teżisti xi statistika?

DR MALCOLM MIFSUD: Xejn għax li jiġri hu li l-kawża sempliċement tiġi verbalizzata.

Mela jkollok lil xi ħadd li jkun akkużat u dan jitlob għall-għajnuna legali.

M'hemmx formuli dwar dan imma sempliċement ikun fil-verbal.

Jiġifieri m'hemmx statistika.

THE CHAIRPERSON: Aħna meta konna qegħdin nitkellmu ma' vittmi partikolari ta' vjolenza domestika, kien hemm xi affarijiet li speċi kienu ilhom recurring u waħda mid-diffikultajiet li smajna kienet dik li meta jkollhom avukat tal-Għajnuna Legali kienu qed isibuha diffiċli biex jagħmlu kuntatt miegħu.

Dawn qalulna li huma kienu jħallulu messaġġi jew iċemplulu imma dan qatt ma jċemplilhom lura.

Din in-nuqqas ta' komunikazzjoni tidher li hija xi ħaġa regolari.

DR MALCOLM MIFSUD: Fil-fatt jiġu klijenti jgħiduli li pprovaw jaqbdu lit-tali avukat li ġie assenjat lilhom imma ma rnexxilhomx.

Issa min-naħa tagħna nagħtuhom id-dettalji kollha ta' dak l-avukat.

Jiġifieri meta jassenjawlhom l-avukat aħna nagħtuhom karta bl-indirizzi t-telephone numbers kollha li jkollu dak l-avukat partikolari.

Biex inkunu ġusti ħafna drabi l-avukati jkunu available u tkun tista' tagħmel kuntatt magħhom għax jirrispondu l-mobile u ikollhom sistema ta' uffiċċju bis-segretarja li tieħu l-messaġġi jew iċċempel lura lil dak li jkun.

Imma għandek avukati oħra, li jeżistu mhux biss fl-Għajnuna Legali, li huma aktar diffiċli biex taqbadhom.

THE CHAIRPERSON: Jiġifieri meta jiġu biex jitolbu avukat tal-Għajnuna Legali intom tinformawhom li jekk is-servizz ma jsibuhx tajjeb jistgħu jagħmlu xi tip ta' lment ma' xi ħadd?

Teżisti din is-sistema jew le?

Is-sistema taħdem billi l-Qorti taħtar avukat sabiex jassisti lit-tali persuna.

Issa jekk dak li jkun jiġi għandi għax ikun irid jibdel l-avukat li jkun ġie assenjat lilu, jiena ngħidlu li ma nistax nagħmel xi ħaġa simili għax dak l-avukat ikun ġie maħtur mill-Qorti.

Ikollok ċirkostanzi fejn il-klijent u l-avukat ma jikklikjawx ma' xulxin u din tiġri mhux biss fis-sistema tal-Għajnuna Legali.

F'dak il-każ l-unika ħaġa li tista' ssir hu li l-avukat stess jagħmel rikors fil-Prim' Awla u jagħti r-raġunijiet għalfejn ma jistax jassisti lit-tali persuna.

Jista' jgħid li għandu konflitt ta' interess jew li nkella tah parir u l-klijent tiegħu mhux isegwih, eċċ. U allura jagħmel rikors fejn jgħid li hu u l-klijent tiegħu mhumiex jikkomunikaw b'mod tajjeb.

THE CHAIRPERSON: Imma jekk il-vittma mhijiex sodisfatta jew inkella għandha xi problema mal-avukat li ġie assenjat lilha, tista' tirrikorri x'imkien biex tressaq l-ilment tagħha?

Qiegħda ngħid hekk għax biex tagħmel rikors il-Qorti trid avukat u l-avukat li ġie assenjat lilha mhijiex taqbdu u allura ma tistax tuża' l-istess avukat biex tagħmel rikors kontra tiegħu!

Mela din m'għandhiex way out.

DR MALCOLM MIFSUD: Hemm il-Kamra tal-Avukati u l-Kummissjoni.

Mela jekk ikun hemm complaints dwar l-avukat, il-kljient jista' jressaq l-ilment tiegħu mal-Kamra tal-Avukati.

THE CHAIRPERSON: Imma ħadd ma jgħidilha li tista' tagħmel hekk?

DR MALCOLM MIFSUD: Jien ngħidilhom jekk jiġu għandi.

Huma jiġu jgħiduli biex nibdlilhom l-avukat imma din ma nistax nagħmilha għax l-avukat ikun assenjat mill-Qorti.

THE CHAIRPERSON: Imma tinfurmahom x'jistgħu jagħmlu?

DR MALCOLM MIFSUD: Jekk ikunu lmenti li jridu jmorru quddiem il-Kummissjoni ngħidilhom biex jiġu hawnhekk il-Palazz, ikellmu lis-Segretarju tal-Kummissjoni jew inkella lill-Kamra tal-Avukati li qiegħda fit-tieni sular tal-Qorti.

Issa nixtieq ngħid ukoll li mhux ma jidħlux ilmenti imma bl-ammont ta' nies li jiġu għandna, in-numru ta' ilmenti li jidħlu huwa pjuttost żgħir.

THE CHAIRPERSON: Minn dak li nisimgħu ħafna drabi qisu hemm dak il-feeling li meta jkollok l-avukat tal-Għajnuna Legali huma ma jingħatawx daqshekk attenzjoni daqlikieku kellhom avukat privat.

Jgħidulek li l-kawżi jdumu aktar u jekk ikunu jridu jsiru xi rikorsi, mhux neċessarjament li jsir dak li wieħed ikun jixtieq u allura s-servizz jinħass li għandu xi nuqqasijiet.

X'tista' tgħidilna dwar dan?

DR MALCOLM MIFSUD: Iva, hemm din il-perċezzjoni li l-avukat tal-Għajnuna Legali ma jagħtikx daqshekk attenzjoni daqs kemm jagħtik wieħed li qed tħallas għalih.

L-ewwel nett is-sistema ġudizzjarja tagħna għandna l-problema tad-dewmien u allura n-nies jibdew jgħidu li qed jiġrilhom hekk għax għandhom avukat tal-Għajnuna Legali u li kieku l-avukat tagħhom kien wieħed privat ma kienux idumu daqshekk.

Issa jista' jkun li minħabba s-sistema ta' konfużjoni organizzata li hemm il-Qorti, ma tagħmilx differenza jekk inti għandekx avukat tal-Għajnuna Legali jew inkella avukat privat għax is-sistema hi dik li hi.

Irridu napprezzaw ukoll li l-avukati tal-elenku jirċievu ftit iktar minn €200 fix-xahar u żgur li dan mhuwiex a money earning job!

Imma jagħmlu dan ix-xogħol biex ikollhom esperjenza u biex ikollhom ċerta exposure.

Ovvjament din ir-rimarka qiegħda wkoll fir-rapport dwar ir-riforma tal-ġustizzja.

Jiena ktibt il-kummenti tiegħi dwarha għax inħoss li mhuwiex ġust li wieħed jikkritika biss lill-avukat tal-elenku mingħajr ma japprezza x-xogħol li qed iwettaq.

Dan mhux qed ngħidu li jkollu kawża waħda u abbanduna dik il-kawża imma jkollu numru sostanzjali ta' klijenti.

THE CHAIRPERSON: Minbarra l-fatt li rridu nħarsu proprju lejn il-vittma, aħna rridu nħarsu wkoll lejn titjib fis-sistema.

U allura waħda mill-affarijiet li kont proprju se nistaqsik hija din; bħalissa s-sistema hi dik li jintużaw l-avukati tal-elenku u allura m'hemmx avukati per se f'uffiċċju.

Issa fil-fehma tiegħek, biex forsi jissolvew ftit minn dawn il-problemi, taqbel li għandu jkun hemm uffiċċju armat b'avukati li jiddedikaw ħinhom biss sabiex jagħtu l-għajnuna legali?

Jew forsi jkun hemm xi forma ta' soluzzjoni oħra li tista' taħdem?

Jiġifieri jekk wieħed jara r-rapport tar-riforma tal-ġustizzja jsib li dan jagħtik id-direzzjoni li għandu jkun hemm uffiċċju b'numru ta' avukati full-time imma li jkollok ukoll l-avukati tal-elenku sabiex jagħtu s-servizzi tagħhom.

L-ewwel jekk ikun hemm uffiċċju tal-Għajnuna Legali nkunu nistgħu nagħmlu rikors il-Qorti biex wieħed ikun intitolat għal din l-għajnuna.

Dan ikun bħad-dipartimenti l-oħra, jiġifieri bħal tas-social security, fejn jekk inti intitolat għar-relief, mela jien se nagħtik ir-relief.

Mela jekk xi ħadd ikollu bżonn avukat għax ix-xahar id-dieħel se jidher quddiem il-Qorti Kriminali u nista' nagħtih avukat minn issa ħalli jserraħ moħħu li jista' jitkellem mal-avukat mill-ewwel, tant aħjar għax ma jkunx hemm bżonn ta' rikors il-Qorti imma tkun tista' tassenjalu avukat dak il-ħin stess.

Tivverifika jekk jikkwalifikax jew le u jekk jikkwalifika taqbad u tgħidlu li l-avukat tiegħu se jkun it-tali.

Dik naħseb li tgħin ukoll.

Is-servizzi l-oħra li jista' jkun hemm għandek pereżempju l-back office.

Ġieli jkun hemm mistoqsijiet parlamentari marbutin mas-servizzi tal-Għajnuna Legali.

Pereżempju jkollok mistoqsija fuq kemm nagħtu Għajnuna Legali.

U allura jekk ikun hemm back office fejn jinżammu l-appuntamenti tkun tista' tiġbor din l-informazzjoni.

Mela jien naf li Dr Malcolm Mifsud se jidher quddiem it-tali maġistrat fit-tali ġurnata u fit-tali ħin.

U jekk ikun hemm bżonn jipprintjaw ix-sheet tiegħi u jien naf li rrid inkun fit-tali post fit-tali ħin.

THE CHAIRPERSON: Inti għedtilna li jekk ikollok dan l-uffiċċju xorta waħda jibqgħu l-avukati tal-elenku.

X'inhi r-raġuni li jekk hemm uffiċċju partikolari xorta se jkollok l-avukati tal-elenku?

DR MALCOLM MIFSUD: Ma naħsibx li huwa previst li l-Gvern se jimpjega madwar 15-il avukat.

Li hemm previst f'dan ir-rapport hu li jkun hemm xi ħadd bl-irwol tiegħi bħala Avukat tal-Għajnuna Legali u żewġ assistenti full-time, u mbagħad ikollok madwar 15-il avukat ieħor li jkunu bir-roster.

Jista' ikun hemm ukoll aktar streamlining ta' min verament għandu bżonn l-avukat tal-Għajnuna Legali.

Jien inħoss li xi kultant - bħal kull servizz li jingħata mill-Gvern – l-abbuż se jnaqqas mis-servizz li nistgħu nagħtu lill-każijiet ġenwini.

Jiġifieri xi ħadd li għandu każ pjuttost faċli ma jridx imur għand avukat u minkejja li jkollu pensjoni tajba, minkejja li forsi jaħdem u ma jiddikjarax kemm qed jaqla', dan juża' is-servizz tal-avukat tal-Għajnuna Legali biex jiffranka.

U allura naħseb li hemm bżonn ta' aktar skrutinju biex tipprova tnaddaf dik is-sezzjoni li qed jabbużaw minn din is-sistema.

THE CHAIRPERSON: X'penali hemm għal min jinqabad jabbuża?

DR MALCOLM MIFSUD: Illum ineħħulek l-avukat tal-Għajnuna Legali u trid tħallas dak li tkun iffrankajt.

Imma fil-Qorti Kriminal, peress li m'hemmx tariffi m'hemmx xi tħallas.

Issa jekk nadottaw is-sistema Taljana jew ta' pajjiżi oħra fejn dawn jaħtru avukat għax inti għandek id-dritt kostituzzjonali li tkun assistit minn avukat u mbagħad jekk inti tiflaħ tħallsu, tħallsu imma jekk ma tkunx tiflaħ tħallsu, dan jingħata lilek b'xejn.

THE CHAIRPERSON: F'kelma waħda dan ikun l-avukat tal-għażla tiegħek?

THE CHAIRPERSON: Is-sistemi li nadottaw aħna ma jippermettulekx li inti jkollok l-avukat tal-għażla tiegħek u li normalment din hija xi ħaġa li fuqha mibnija d-dritt to a fair trial?

DR MALCOLM MIFSUD: Sa ċertu punt għax kif ġiet interpretata ma tagħmilx differenza jekk l-avukat huwiex tal-għażla tiegħek jew le, l-importanti hu li għandek avukat.

Ovvjament ma tantx hemm għażla għax inti għandek dawn it-12 jew 15-il avukat tal-elenku skond ir-roster.

Jerġa' fil-ġurijiet u l-Qorti Kriminali hemm inqas għażla għax jien biss hemm bħala avukat.

Mela tħobbni jew tobgħodni lili se ssib sakemm ma jkollix konflitt ta' interess.

F'dak il-każ l-imħallef ikollu jagħżel avukat ieħor.

Imma dejjem hemm dan id-dibattitu bejn id-dritt kostituzzjonali li tiġi assistit u l-konflitt li inti tidderiġi lill-klijent mod u hu jagħmel mod ieħor.

Fl-opinjoni tiegħi dik tiġri kullimkien.

THE CHAIRPERSON: Fil-kwestjoni tal-vjolenza domestika teżisti xi policy fl-uffiċċju dwar il-medjazzjoni?

U jekk teżisti x'inhi l-policy?

DR MALCOLM MIFSUD: Jekk jikkwalifikaw u għandhom avukat iridu jmorru anke għall-medjazzjoni.

U aħna niftiehmu mal-Qorti tal-Familja biex issir il-medjazzjoni formali u mhux medjazzjoni informali.

THE CHAIRPERSON: Il-problema li nara jien hi li fejn tidħol vjolenza domestika l-medjazzjoni diffiċli biex tkun favur il-vittma.

Jiġifieri meta l-Uffiċċju tal-Għajnuna Legali tmur quddiemu vittma, aħna nipprovaw nimbottaw biex jaslu għal separazzjoni bonarja.

Issa x'inhi normalment it-take li tieħdu intom?

DR MALCOLM MIFSUD: Dwar is-separazzjoni bonarja hemm ukoll problema oħra fis-sistema għax m'hemmx nutara.

Mela jekk ikun hemm separazzjoni bonarja m'għandekx problema għax l-avukat tal-Għajnuna Legali se jmur għall-medjazzjoni.

Imma meta inti taqbeż il-medjazzjoni, dawn se jirreferuhom għand nutar u n-nutar irid iħallsu xi ħadd.

L-Uffiċċju tal-Għajnnuna Legali m'għandux nutara miegħu u l-avukat jista' jmexxihom sa ċertu punt.

THE CHAIRPERSON: Jiġifieri xi ħadd li verament ma jistax iħallas se jkollu bilfors jagħmel kawża?

DR MALCOLM MIFSUD: Bilfors għax m'hemmx opzjoni oħra.

Jekk ma jistgħux jaslu bil-kuntratt u ma jistgħux iħallsu lin-nutar, jien ngħidilhom sabiex iduru ftit u jaraw liema nutar jistgħu jqabbdu għax hemm nutara li għandhom id-dritt tagħhom mod u hemm oħrajn li għandhom id-dritt tagħhom mod ieħor.

Imma m'hemmx għażla oħra għax imbagħad l-avukat irid isegwi l-każ.

Imbagħad kemm l-imħallef jinduna bis-sitwazzjoni.

Dik hi l-problema.

THE CHAIRPERSON: Xi ħaġa oħra.

Min ikun vittma ta' vjolenza domestika u inti tibda tirrealizza li quddiemek għandek xi ħadd li huwa vittma, intom kif tirrelataw ma' servizzi oħra bħal pereżempju dak ta' psychologists jew ta' min jieħu ħsieb ix-shelters?

DR MALCOLM MIFSUD: Ħafna nies jgħiduli li ġew mibgħutha mill-Appoġġ imma min-naħa tal-Appoġġ ħadd ma jkun kellimni dwar din il-persuna.

Imbagħad meta tibda l-konversazzjoni tinduna li quddiemek għandek kwestjoni ta' vjolenza domestika.

U rrid nispjegalhom li fi kwestjoni ta' vjolenza fiżika, l-ewwel ħaġa li jridu jagħmlu hi li jmorru għand il-pulizija għax huma l-pulizija li jistgħu jagħmlu l-arrest u mhux l-avukati.

Wara li mbagħad imorru għand il-pulizija naraw x'tip ta' azzjoni jixtiequ jieħdu.

Għandek ċerti pulizija li għadhom ma fehmux li kwerela huwa rapport u li allura m'għandekx bżonn tmur għand avukat biex tagħmel kwerela.

Din qiegħda tonqos ħafna llum imma qabel meta mara kienet taqla' xebgħa kienu jibagħtuha għand l-avukat biex tagħmel kwerela.

Dik naqset imma għadha ma' ġietx 100% eradikata.

U meta jiġu għandi nibgħathom lura u ngħidilhom li kwerela hija sempliċement rapport formali tal-pulizija u għaldaqstant m'għandekx bżonn ittra mingħand avukat.

Inti kemm tmur l-għassa u tgħidilhom li trid tagħmel rapport.

U jekk il-kuntistabbli ma jifhmikx tista' tmur għand is-surġent u jekk lanqas dan ma jifhmek tista' tmur għand l-ispettur.

THE CHAIRPERSON: Il-fatt li trid tmur għand avukat biex tagħmel kwerela żżommhom lura lil dawn in-nies sabiex jagħmluha.

DR MALCOLM MIFSUD: Aħna m'aħniex pulizija u ma nistgħu narrestaw lil ħadd.

Li nistgħu nagħmlu aħna hu li nagħtu parir legali u nassistu lill-klijent fil-Qorti.

THE CHAIRPERSON: Dak jiġri meta jibgħatulek in-nies mill-Appoġġ imma meta jiġi xi ħadd quddiemek għax għandu bżonn avukat tal-Għajnuna Legali u inti tinduna li dan ma marx għand psikologu jew għand family therapist, teżisti xi referral policy?

DR MALCOLM MIFSUD: Ma ngħidx li nirreferu għand xi ħadd għax jien nipprova nżomm mal-kompitu tagħna u ċioè li nagħtu parir legali.

Mhuwiex il-kompitu tagħna l-avukati li npoġġuhom madwar mejda biex naraw jekk dawn humiex kompatibbli ma' xulxin jew le.

Iva nirreferi imma mill-esperjenza tiegħi limitati ħafna.

Li nagħmel hu li nerġa' nibgħathom għand tal-Appoġġ meta nara li l-persuna mhijiex ċerta jekk għandhiex tieħu l-azzjoni jew le.

Inti tista' tagħti parir imma meta jgħidulek li huma ma jafux jekk għandhomx jisseparaw jew inkella jgħidulek li le ma jridux jisseparaw, hemmhekk tinduna li dawn qegħdin f'ċerta sitwazzjoni.

Ovvjament ma nistax neħodha fuqi u ngħidilha li trid tissepara, trid jew ma tridx!

Ma nistax nagħmel hekk u allura ħafna drabi nirriferihom għand tal-Appoġġ.

THE CHAIRPERSON: Jekk tiġi persuna quddiemek u inti taraha distressed u li forsi kieku kont f'sitwazzjoni oħra kont tirreferiha għand psikjatra, psikologu jew terapista, tħoss li huwa fil-kompitu tal-avukat tal-Għajnuna Legali li jagħmilha dik?

DR MALCOLM MIFSUD: Jekk inti tara din is-sitwazzjoni u allura apparti l-problemi legali tara li għandhom problemi oħra tgħidilhom biex imorru għand l-Appoġġ.

Ovvjament hemm il-kwestjoni tar-relief, jiġifieri hemm ċerti nies li jkunu telqu mid-dar u tinduna li lanqas dħul m'għandhom.

U jien nagħmlilhom ċertifikat li ġew għandi biex jibdew il-proċeduri tas-separazzjoni.

B'hekk l-Uffiċċju tas-Social Security ikollhom dan iċ-ċertifikat.

Imbagħad għandek sitwazzjonijiet oħra fejn id-DSS tas-Social Security jibgħatu għand l-avukat għax ikun irid karta mingħand l-avukat tiegħu biex jgħid li dan ma jgħix ma' ħaddieħor.

U allura hemm bżonn li dawn is-servizzi jkunu iktar konxji ta' x'qed nagħmlu aħna.

THE CHAIRPERSON: Kważi kważi hemm problema ukoll minn dawk in-nies għax peress li ma jkollhomx biżżejjed flus ma jkunux jistgħu jitilqu mid-dar.

U peress li jkunu qegħdin jgħixu taħt l-istess saqaf ma jkunux jistgħu jieħdu social security benefits għax jekk tkun toqgħod taħt l-istess saqaf ma tieħu xejn.

Hemm min hu vittma ta' vjolenza domestika u lanqas jista' jaċċedi …

DR MALCOLM MIFSUD: Jien nagħmlilhom ċertifikat li ġew għandi ħalli jkunu jistgħu jibdew il-proċeduri.

Għalkemm ikollok avukat fi żmien tliet ijiem għallinqas ikunu bdew il-proċess biex ikollhom xi ħaġa żgħira ta' dħul.

THE CHAIRPERSON: Hemm xi ħaġa fuq kemm għandhom ikunu frekwenti l-laqgħat mal-avukat?

Jew hemm xi linji gwida għall-avukat biex jekk ikollu quddiemu każ ta' vjolenza domestika dan irid jiltaqa' imqar darba fix-xahar mal-klijent jew klijenta tiegħu?

Hemm xi linji gwida simili?

DR MALCOLM MIFSUD: Le, m'hemmx dan it-tip ta' linji gwida.

THE CHAIRPERSON: U mill-klijenti li tara ġieli ssib lil min jgħidlek bi problemi li jsibu fir-rigward ta' istituzzjonijiet oħra għax ma jkunux qdewhom tajjeb?

DR MALCOLM MIFSUD: Ovvjament għandek firxa wiesgħa ta' nies.

Hemm nies li japprezzaw kull tip ta' għajnuna li jirċievu u anke jekk ma jkunux moqdija tajjeb xorta japprezzaw li nqdew fuq xi ħaġa.

Imbagħad għandek l-estrem l-ieħor li għalihom xejn mhu tajjeb, li tagħmel x'tagħmel xejn mhu apprezzat.

U għandek ukoll dawk li realment isibu diffikultajiet imma dawn ikunu xi kultant glitches fis-sistema …

THE CHAIRPERSON: Jiġifieri jsibu diffikultajiet mal-pulizija jew mad- Dipartiment tas-Saħħa jew ma' xi ħaddieħor.

DR MALCOLM MIFSUD: Eżatt.

Pereżempju dawn ikunu marru l-għassa imma jħossu li ġew injorati.

Issa xi kultant li jiġri hu li ma jkunux qegħdin jifhmu s-sitwazzjoni tagħhom.

Pereżempju jkollok raġel li jkun irid jara t-tifel jew it-tifla tiegħu u jmur l-għassa.

Imma l-pulizija ma jkunux jistgħu jgħinuh għax fuq iċ-ċertifikat tat-twelid tat-tfal ikun hemm imniżżel li l-missier huwa unkown.

Din hija problema ċivili u l-pulizija mhux se jidħol fiha.

B'hekk dak li jkun iħoss li l-pulizija mhux qed jagħmel dmiru.

Allura trid tispjegalu għalfejn il-pulizija ma jistax jaqdih.

Ikollok dawn is-sitwazzjonijiet varji.

THE CHAIRPERSON: Ma nafx jekk għandkomx xi mistoqsijiet oħra?

(Onor. Membri: Le) Mela Dr Mifsud nirringrazzjak tal-intervent tiegħek.

Grazzi ħafna.

Bħala t-tielet item fuq l-aġenda tagħna kellna d-diskussjoni fuq l-Annual Report on Domestic Violence maħruġ mill-Kummissjoni.

Dan ġie mpoġġi fuq il-Mejda tal-Kamra l-ġimgħa l-oħra u skond il-liġi għandna terminu ta' madwar 8 ġimgħat biex niddiskutuh.

Madankollu lilna ma bagħtulniex soft copy ta' dan ir-rapport u allura ma nafx kemm hija idea tajba li niddiskutuh illum peress li kien daqshekk fuq short notice.

Apparti minn hekk illum għandna ftit tan-nies neqsin u allura naħseb li l-aħjar ħaġa li naqrawh ftit bil-kwiet u niddiskutuh darb'oħra biex verament nagħmlu biċċa xogħol tajba.

Sakemm m'għandna xejn iktar x'niddiskutu llum, se nipposponi din id-diskussjoni għal laqgħa oħra, basta nibqgħu within the timeframe li tagħtina l-liġi biex niddiskutuh.

Min-naħa tagħna niltaqgħu bħal-lum ġimgħa u l-aġenda tiġi mħabbra aktar tard.

Grazzi.

Fis-7:27 p.m. il-Kumitat aġġorna għal data oħra li kellha titħabbar aktar tard.

Proceedings, agenda, minutes and transcripts of the parliamentary committees soc


KUMITAT PERMANENTI DWAR L-AFFARIJIET SOĊJALI

LAQGĦA NRU 23

L-Erbgħa , 09 ta' April 2014

Il-Kumitat Permanenti dwar l-Affarijiet Soċjali ltaqa' fil-Palazz, il-Belt Valletta, fis-18.40 p.m.

L-Onor.

Deborah Schembri, President tal-Kumitat, ippresediet.

PREŻENTI: L-Onor.

Dr Elaine Burmingham, Research Analyst mal-Kumitat dwar l-Affarijiet Soċjali, kienet preżenti għal din il-laqgħa.

Il-President tal-Kumitat qalet it-talba.

Il-Minuti tal-Laqgħa Nru. 21 li saret nhar it-Tnejn, 17 ta' Marzu 2014 ġew konfermati.

Minħabba li ma kienx hemm quorum biex issir il-laqgħa, ġie deċiż mill-Membri taż-żewġ naħat li kienu preżenti sabiex il-laqgħa tibda xorta waħda.

Iċ-Chairperson irrimirkat fuq l-aħħar parti tad-diskussjoni preċedenti fejn l-Onor.

Buttigieg semmiet kif hi u l-Onor.

Azzopardi ma kenux irċevew l-email dwar it-talba ta' statement fuq l-inċidenti li nqalgħu fil-Lyster Barracks.

Is-Segretarju tal-Kumitat ħareġ kopja tal-email li kienet intbagħtet lill-Membri li kienu preżenti għal dik il-viżita u jidher li l-email intbagħtet kemm lill-Onor.

VJOLENZA DOMESTIKA - dISKUSSJONI MA' DR MALCOLM MIFSUD MILL-UFFIĊĊJU TAL-GĦAJNUNA LEGALI

Dr Malcolm Mifsud ta spjegazzjoni fuq is-sistema tal-għajnuna legali.

Spjega kif dan l-uffiċċju joffri servizz legali u assistenza ta' avukati.

Dawn l-avukati jagħtu s-servizzi tagħhom sija meta jkun hemm każijiet kriminali u sija meta jkun hemm każijiet ċivili.

Fiċ-ċivil fejn ħafna drabi għandek il-vjolenza domestika jkollok każijiet ta' separazzjoni, ta' kura u kustodja jew ta' aċċess għat-tfal kif ukoll għall-manteniment.

Biex persuna tingħata l-għajnuna legali ma tridx tkun qiegħda taqla' aktar mill-minimum wage.

L-unika verifika li ssir biex persuna tingħata jew ma tingħatax l-għajnuna legali hija permezz ta' ġurament li l-persuna tieħu fejn tiddikjara li mhijiex taqla' aktar mill-minimum wage.

Hekk kif issir it-talba għall-għajnuna legali l-avukat jingħata fi żmien jumejn jew tlieta.

Il-proċedura hi li l-persuna tmur quddiem Dr Mifsud bħala avukat tal-għajnuna legali u tgħidlu għalfejn għandha bżonn l-avukat.

Imbagħad issir it-talba minn Dr Mifsud quddiem il-Prim'Awla.

Din it-talba kważi kważi dejjem tiġi milqugħa u jingħata l-avukat tal-għajnuna legali.

Imbagħad sta għall-persuna biex tmur tagħmel l-appuntament mal-avukat li jkun maħtur lilha.

Dawn l-avukati huma tal-elenku.

Il-maġġor parti tan-nies li jitolbu l-għajnuna legali jitolbuha fuq family law issues, jiġifieri fuq separazzjonijiet, manteniment u aċċess għat-tfal.

Fost il-problemi li jsibu l-klijenti għandek dik li huwa l-Maġistrat li jaħtar l-avukat tal-għajuna legali.

L-avukati tal-elenku għandhom roster u allura kuljum għandek avukat differenti.

Rigward complaints li jkollhom il-klijenti dawn jistgħu jagħmluhom jew mal-Kamra tal-Avukati jew inkella mal-Kummissjoni.

Fl-opinjoni ta' Dr Mifsud hemm bżonn ta' aktar skrutinju biex ma jkunx hemm abbużi minn min juża' dan is-servizz tal-għajnuna legali.

Problema oħra hija li l-Uffiċċju tal-Għajnuna Legali m'għandux nutara miegħu u allura meta jkun hemm ftehim bonarju bejn il-partijiet u dawn jiġu riferuti għand nutar, l-ispejjeż tan-nutar ikollhom iħallsuhom huma jew inkella jkollhom jitilgħu l-qorti.

Wara kien hemm diskussjoni.

Fis-7:27 p.m. il-Kumitat aġġorna għal data oħra li kellha titħabbar aktar tard.

SKRIVAN TAL-KUMITAT

PRESIDENT TAL-KUMITAT


KUMITATI TAL-KAMRA TAD-DEPUTATI

KUMITAT PERMANENTI DWAR L-AFFARIJIET SOĊJALI

AVVIŻ

Laqgħa Nru 24

It-Tnejn, 14 ta' April, 2014

L-Onor.

Deborah Schembri, President tal-Kumitat dwar l-Affarijiet Soċjali tavża li l-Kumitat se jiltaqa' nhar it-Tnejn, 14 ta' April, 2014 fis-6.30 p.m. fil-Kamra tal-Kumitati fil-Palazz il-Belt b'din l-aġenda:-

Diskussjoni mas-Sur Joseph St John dwar id-Detention Policy f'pajjiżna

Diskussjoni mal-Kummissarju għar-Refuġjati

Affarijiet Oħra